Der var drama, da Christiania SC tirsdag aften sendte politiet ud af pokalturneringen efter en scoring i overtiden.

Når politi og christianitter normalt mødes, så ender det ofte i ballade. Men i går var der dømt våbenhvile og masser af fred og idyl, da Valby Idrætspark lagde scene til.

2. runde af DBU Pokalen skabte den perfekte ramme for en venskabelig dyst, men med voldsom lyst til at vinde de to grupperinger imellem.

Christiania SC (CSC), som til dagligt spiller i Københavnsserien, var favoritter til opgøret, og de havde også fået flere hundrede christianitter til at tage til Valby for at følge deres helte. Men i første halvleg så de til med lettere bekymrede miner.

For ganske hurtigt bragte politiet sig i front. Og da hjemmeholdet øgede føringen i anden halvleg, så så det sort ud.

Men selvom duften af sjov tobak bredte sig over Valby, var der ikke skyggen af rygerlunger i blandt spillerne fra CSC.

Og på hård fight fik gæsterne reduceret, og i kampens overtid lykkedes det tilmed at udligne føringen. Det betød, at kampen måtte i forlænget spilletid.

Det var Christiania målmand ”Snaps” der med et eminent hovedstød fik udlignet, og han var et bredt smil efter kampen.

Den farverige målmand var ikke selv klar over, hvorfor han har fået netop det kælenavn, men han har dog en idé.

- Sikkert fordi jeg er så vild med snaps, storgrinede målmanden, da han efterfølgende snakkede med TV 2 SPORT.

Den forlængede spilletid så ikke umiddelbart ud til at udløse nogle scoringer, men i kampens døende sekunder dukkede en ægte christianit op. Jens Fisker stødte bolden i mål, og blev med ét hele Christianias helt.

Nu ser CSC frem til 3. runde, og her er drømmen et lokal opgør mod et andet Amager-hold eller de tidligere Superliga-proffer i FC Græsrødderne.

- Det ville være fedt med et lokalopgør eller at banke de to Laudrup-drenge, smilede ”Carlo”, mens han fik smækkys af sin kæreste ovenpå sejren i Valby.

Drømmen om pokaltitlen lever på Christiania, som i grunden kun er fem sejre fra at skulle repræsentere Danmark i Europæisk fodbold.